Curtea de Conturi a găsit mai multe deficiențe în administrarea Portului Constanța, arată un raport trimis luni, 6 mai, de biroul permanent al Camerei Deputaților către comisiile de industrie și transporturi.
Instituția supremă de audit a concluzionat că portul este în primele 20 din Europa, din punctul de vedere al cantității de mărfuri transportate, dar performanța acestuia este afectată de lipsa unor direcții coerente de dezvoltare, printre altele.
Misiunea de audit de performanță s-a desfășurat între 28 februarie și 8 decembrie 2023, conform documentului citat de News.ro. Curtea de Conturi spune că obiectivele pe care și le-a propus Compania Naţională Administraţia Porturilor Maritime SA Constanţa au fost parțial îndeplinite. Una dintre marile probleme identificate vizează infrastructura feroviară care leagă portul de localitățile principale în care se întâmplă producția și consumul.
Printre deficiențele citate de auditori se numără:
lipsa unei strategii coerente de dezvoltare a transporturilor navale, care să asigure integrarea optimă a transportului naval cu alte moduri de transport;utilizarea ineficientă a unor active aflate în administrare: subutilizarea terminalului de pasageri, existenţa unor terenuri nesistematizate şi neincluse în circuitul economic;subutilizarea capacităţii de operare a Portului Constanţa, generată de insuficienţa investiţiilor pentru modernizarea şi reabilitarea infrastructurii portuare existente, dar şi a infrastructurii rutiere şi feroviare care asigură conexiunea portului cu regiunile continentale deservite;întârzierile în domeniul digitalizării, care îngreunează atât activitatea companiei, cât şi a operatorilor portuari care îşi desfăşoară activitatea în Portul Constanţa;
Curtea de Conturi recomandă Ministerului Transporturilor să finalizeze strategia de dezvoltare a transportului naval din țară, care să integreze această modalitate de transport cu altele existente. De altfel, auditorul îi recomandă administratorului Portului Constanța să ia măsuri pentru a crește cota de piață, pentru a digitaliza operațiunile și pentru a valorifica activele pe care le gestionează. În final, Curtea de Conturi punctează importanța realizării elementelor de infrastructură din rețeaua europeană TEN-T pentru a îmbunătăți legăturile rutiere și feroviare pe care le are portul cu centrele importante din țară.
...citeste mai departe despre "Portul Constanța, sub lupa Curții de Conturi. Ce deficiențe a scos la iveală un audit de nouă luni: ”Au afectat performanța”" pe Ziare.com